钦定古今图书集成/明伦汇编/闺媛典/第320卷 > 皇清五十三 > 沈邃妻唐氏
## 钦定古今图书集成/明伦汇编/闺媛典/第320卷 > 皇清五十三 > 沈邃妻唐氏

按《海宁县志》：唐氏生三岁，即知数，会计辄不爽，父母爱之。比长，性至孝，父无后，欲赘婿为嗣。氏泣曰：“父母老，儿诚不忍离。然从弟之萍宜继理，不应以异姓承祧。” 父义之，乃立弟之子为后。及笄归沈邃，伉俪相敬如宾，事舅姑如父母。氏叔祖官于闽，父往殁焉，氏号恸，倾奁资授弟，为扶榇数千里以归。无何夫亡。氏年二十八，痛不欲生。既又念家贫，翁姑与母皆需养，二孤幼，乃留一息，以肩两姓之任。长斋布服，机杼声轧轧达旦，拮据艰难，以供甘旨，礼师傅。凡岁时伏腊，以及戚里往来应酬之费，强半皆出自手指间。如此四十馀年，而两姓之丧葬悉举。训孤有成，长子琯，入太学有名；次子瑛，亦克绍箕裘，诸孙林立，事闻学使表其门。